Представљање пројекта

**Обележавање споменика културе QR кодовима на територији града Београда**

*Београд, 24. фебруар 2016* - Викимедија Србије, у сарадњи са Заводом за заштиту споменика културе града Београда, Факултетом организационих наука Универзитета у Београду и уз подршку Града Београда, упућује позив на свечано представљање пројекта „Обележавање споменика културе QR кодовима на територији града Београда”. Презентација ће бити одржана 25. фебруара 2016. године, у 10 часова, испред главног улаза зграде Београдске задруге, Карађорђева 8.

О културном и туристичком потенцијалу овог пројекта говориће Градоначелник Београда др Синиша Мали, декан Факултета организационих наука проф. др Милија Сукновић, директорка Завода за заштиту споменика културе града Београда Нела Мићовић и председник Викимедије Србије Филип Маљковић.

Циљ пројекта постављања табли са QR кодовима на споменике културе у Београду је омогућити туристима, посетиоцима и другим грађанима брз и лак начин информисања о културним добрима у престоници. Активирањем QR кода приступа се текстовима на Википедији на пет светских језика.

Завод за заштиту споменика културе града Београда омогућио је постављање табли, као и стручну литертуру за чланке о споменицима културе, које су потом уносили на Википедију студенти Факултета организационих наука. Викимедија Србије је пружила студентима обуку уређивања Википедије.

Споменици културе који су тренутно обухваћени овим пројектом су: Стари и Нови двор, Конак кнегиње Љубице, Подручје око Доситејевог лицеја, Кафана Знак питања, Капетан Мишино здање, Саборна црква, Зграда Београдске задруге, Археолошки локалитет Пионирски парк, Споменик захвалности Француској, Бајракли џамија, Дом Народне скупштине Републике Србије, Фонтана Рибар, Манакова кућа, Народна банка Србије, Споменик Победнику, Народни музеј, Народно позориште, Српска патријаршија, Синагога Сукат Шалом и Зграда Завода за заштиту споменика културе града Београда.